ทิสโก้แนะเก็บหุ้นจีนราคาถูกลุ้นกำไร30%
บลจ.ทิสโก้ เชียร์นักลงทุนฉวยจังหวะหุ้นจีนราคาถูก ทยอยซื้อกองทุนหุ้นจีนครึ่งปีแรก ลุ้นรีบาวด์ครึ่งปีหลัง บวก 20-30%
19 ส.ค. 2554

บลจ.ทิสโก้ เชียร์นักลงทุนฉวยจังหวะหุ้นจีนราคาถูก ทยอยซื้อกองทุนหุ้นจีนครึ่งปีแรก ลุ้นรีบาวด์ครึ่งปีหลัง บวก 20-30%
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุนธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ กล่าวว่า ครึ่งปีแรกของปีนี้ถือเป็นจังหวะเหมาะที่จะทยอยลงทุนในหุ้นจีนเพิ่มขึ้น เนื่องจากราคายังค่อนข้างถูก และได้สะท้อนข่าวร้ายไปมากแล้ว และเมื่อปัญหาและความกังวลต่างๆ จะเริ่มคลี่คลายในช่วงครึ่งปีหลังก็จะทำให้หุ้นจีนรีบาวด์ได้อีกครั้ง
“จากปัจจัยสนับสนุนไม่ว่าจะเป็นภาวะเศรษฐกิจจีนที่จะยังมีการขยายตัวอย่างแข็งแกร่ง หรืออาจจะชะลอตัวลงมาอยู่ที่ประมาณ 9% โดยพี/อีของหุ้นจีนที่จดทะเบียนที่ฮ่องกงในปีนี้อยู่ที่ประมาณ 10-11 เท่า ซึ่งถือว่าน่าสนใจมาก และเชื่อว่าพี/อีจีนจะสามารถปรับตัวสูงขึ้นไปสู่ระดับปกติที่ไม่ต่ำกว่า 13 เท่า ดังนั้นจึงน่าจะมีการปรับเพิ่มขึ้นประมาณ 20-30% ทำให้การลงทุนในหุ้นจีนถือเป็นทางเลือกหนึ่งที่น่าสนใจในขณะนี้” นายสาห์รัช กล่าว
ทั้งนี้ นายสาห์รัช กล่าวว่า ปัญหาที่นักลงทุนกังวลอยู่ ไม่ว่าจะเป็นเรื่องความร้อนแรงของเศรษฐกิจจีนที่เดิมคาดว่าจะมีการขยายตัวเป็นตัวเลขสองหลัก ปัญหาด้านอัตราเงินเฟ้อที่ปรับตัวเพิ่มขึ้นอย่างต่อเนื่อง เริ่มมีสัญญาณว่าจะคลี่คลายในช่วงครึ่งหลังของปีนี้